REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/235-16

20. oktobar 2016. godine

B e o g r a d

ZAPISNIK

DRUGE SEDNICE ODBORA ZA ZAŠTITU ŽIVOTNE SREDINE,

ODRŽANE 20. OKTOBRA 2016. GODINE

 Sednica je počela u 11,03 časova.

 Sednicom je predsedavao dr Branislav Blažić, predsednik Odbora.

 Pored predsedavajućeg, sednici su prisustvovali članovi Odbora: Vladimir Petković, Ivana Stojiljković, Ivana Nikolić, Borka Grubor, Radoslav Cokić, Ivan Karić, Miroslava Stanković Đuričić, Miloš Bošković, Dejan Nikolić, Jasmina Karanac, Goran Čabradi, kao i zamenici članova Odbora: Milena Turk (zamenik Sonje Vlahović), Miletić Mihajlović (zamenik Marjane Maraš), Dragan Jovanović (zamenik Velimira Stanojevića), Nada Lazić (zamenik Gorana Čabradija) i narodni poslanik Predrag Jelenković.

 Sednici nisu prisustvovali članovi Odobra: Sonja Vlahović, Marjana Maraš, Velimir Stanojević, Borisav Kovačević i Nenad Milić.

 Sednici su prisustvovale i predstavnice Zelene stolice: Tanja Petrović, izvršni direktor Mladih istraživača Srbije i Valentina Đureta, koordinator alumni programa iz Beogradskog fonda za političku izuzetnost.

Na predlog predsednika Odbora, jednoglasno, usvojen je sledeći:

D n e v n i r e d

 1. Predlog za organizovanje javnog slušanja na temu: Sistemska rešenja u životnoj sredini - Srbija 2017-2027 – definisanje problema;

2. Predstavljanje mehanizma „Zelena stolica“;

3. Razno.

 Pre prelaska na rad po utvrđenom dnevnom redu, većinom glasova (11 glasova za, jedan uzdržan i dva člana Odbora nisu glasala), usvojen je Zapisnik Prve sednce Odbora za zaštitu životne sredine, održane 7. jula 2016. godine.

 Prva tačka dnevnog reda **- Predlog za organizovanje javnog slušanja na temu: Sistemska rešenja u životnoj sredini - Srbija 2017-2027 – definisanje problema**

 Na osnovu člana 84. st. 1. i 2. Poslovnika Narodne skupštine, predsednik Odbora dr Branislav Blažić, predložio je da Odbor donese odluku o organizovanju Javnog slušanja na temu: Sistemska rešenja u životnoj sredini - Srbija 2017-2027 – definisanje problema. Objasnio je da predlaže da se, u toku novembra 2016. godine, održi nekoliko javnih slušanja na ovu temu, a da prvo javno slušanje bude održano u utorak, 1. novembra 2016. godine, sa početkom u 11,00 časova, u Maloj sali u Domu Narodne skupštine.

 Konstatovao je da se životna sredina u Republici Srbiji ne nalazi u najboljem stanju i da na to utiču tri faktora: 1. finansije, 2. organizovanost i 3. svest kako donosilaca odluka, tako i građana. Objasnio je da su finansije faktor na koji ne možemo potpuno da utičemo, s obzirom na to da ovaj faktor u mnogome zavisi od oređivanja prioriteta. Dodao je da na to Odbor ipak može donekle da utiče na taj način što će nadležnom ministarstvu dati informacije o značaju izdvajanja sredstava za finansiranje saniranja problema u oblasti životne sredine. Kada se radi o organizovanosti društva, ukazao je da tu postoji zakonski aspekt, ali i uticaj nevladinog sektora, kao i sposobnost Odbora da prikupi relevantne informacije i na osnovu njih definiše konkretne probleme koji u ovoj oblasti postoje, a zatim i predloge za rešavanje istih. Ukazao je da od svesti građana u mnogome zavisi stanje u životnoj sredini, na šta utiče kako obrazovni sistem, tako i praćenje ove oblasti od strane medija, ali i delovanje narodnih poslanika, kako organizovanjem javnih slušanja, tako i njihovim nastupima na terenu, u neposrednom kontaktu sa građanima.

Ova javna slušanja bi pomogla da se identifikuju problemi koji postoje u ovoj oblasti, kao i da od svih aktera prikupe konkretni predlozi za njihovo rešavanje, kako bi, na osnovu svih informacija do kojih će Odbor doći po održanim javnim slušanjima, moglo da se pristupi jednom velikom poslu, koji podrazumeva sistemsko rešavanje svih na ovaj način definisanih problema, putem donošenja novih zakona i podzakonskih akata, ali i obezbeđivanjem doslednog sprovođenja regulative u ovoj oblasti.

S obzirom na to da je tema široko postavljena, pojasnio je da bi prvo javno slušanje bilo posvećeno isključivo prikupljanju informacija od svih relevantnih aktera o tome koji su najveći problemi u oblasti zaštite životne sredine, konkretno u oblasti upravljanja otpadom u Republici Srbiji. Od učesnika javnog slušanja se očekuje da Odboru iznesu najveće probleme koji u ovoj oblasti postoje. Svaki zainteresovani učesnik može u pisanom obliku Odboru dostaviti svoje viđenje problema, kako bi na samom javnom slušanju kratko i jasno definisali probleme.

Naredna javna slušanja bi služila da Odbor od svih aktera prikupi sugestije i predloge za rešavanje ovako identifikovanih problema. Sav na ovaj način prikupljen materijal bi predstavljao dobru osnovu za pripremu novih zakona iz ove oblasti, koji bi bili doneti na jednoj sednici Narodne skupštine na čijem dnevnom redu bi bili samo ti predlozi zakona, što bi obezbedilo njihovu potpunu usklađenost. Narodna skupština, kroz svoju kontrolnu funkciju, pratila bi sprovođenje zakona. Odbor bi, na osnovu prikupljenih informacija doneo zaključke o tome šta je potrebno učiniti, koje će dostaviti nadležnom ministarstvu. Važno je da se iskristališe šta su prioriteti i šta je neophodno učiniti.

Predložio je da se datumi narednih javnih slušanja ne odrede odmah, s obzirom na to da nemamo informaciju o sednicama Narodne skupštine do kraja godine, već da će kada bude imao informaciju o planu rada, blagovremeno obavestiti članove Odbora i učesnike javnog slušanja o datumu i vremenu održavanja narednih javnih slušanja, da bi se održala u dane kada se održava sednica Narodne skupštine, kako bi što veći broj članova Odbora mogao da učestvuje.

Predložio je da na javno slušanje budu pozvani predstavnici: Ministarstva poljoprivrede i zaštite životne sredine, Privredne komore Srbije, udruženja reciklera, postojećih deponija, Stalne konferencije gradova i opština, kao i predstavnici nevladinih udruženja koje se bave životnom sredinom.

 U diskusiji su učestvovali: Miloš Bošković, Goran Čabradi, Ivana Stojiljković, Dragan Jovanović i Dejan Nikolić.

 U diskusiji koja je usledila, podržan je predlog za organizovanje javnih slušanja. Postavljeno je pitanje šta je Odbor u ranijim sazivima radio po ovom pitanju, jer deluje da do sada nije postojao sistemski pristup ovom pitanju. Istaknut je problem, na koji su ukazali građani, a odnosi se na problem bacanja smeća na selu. Postavljeno je i pitanje izmene regulative kako bi se ukinuo porez i carine na uvoz vozila na električni pogon.

 Predloženo je da se tema javnog slušanja predefiniše za svako javno slušanje, kao i da se osmisli jasniji koncept javnih slušanja, jer se radio o mnogo heterogenih pitanja. Predloženo je da Odbor održi i sednice van sedišta Narodne skupštine, na primer na Velikom bačkom kanalu ili u Borskom rudniku, u skladu sa temamama kojima bi se Odbor bavio. Odbor je informisan o najvećoj svetskoj konferenciji o otpadu, koja je održana u Novom Sadu, kao i o Ecofair-u i odličnim debatama koje su organizovane. Poziv na Konferenciju je poslat svim članovima Odbora, ali je mali broj učestvovao. Istaknuto je da bi članovi Odbora trebalo da se više uključe u takve manifestacije.

 U diskusiji je istaknuto da je Odbor u prethodnom sazivu održao deset tematskih javnih slušanja, veoma posećenih i kvalitetno organizovanih. Apelovano je na predsednika Odbora da se održavanje javnih slušanja uskladi sa radom Narodne skupštine, kako bi se održavala u dane održavanja sednica Narodne skupštine da bi se odazvao što veći broj narodnih poslanika.

 U diskusiji je istaknut primer opštine Topola, koja je na Sajmu turizma proglašena najčistijom opštinom u Republici Srbiji, gde se po principu privatno-javnog partnerstva rešio problem organizovanog odnošenja smeća u 32 sela u ovoj opštini, koje se odnosi na sanitarnu regionalnu deopniju, koju drži kompanija A.S.A. Eko u Lapovu. Navedeno je da lokalne samouprave treba da budu dovoljno politički hrabre da animiraju građane da plate određenu sumu novca (350 dinara po domaćinstvu) za odnošenje smeća, kako bi se adekvatno rešilo pitanje odlaganja smeća na sanitarnim deponijama izgrađenim po ugledu na ovaj primer. Odbor je pozvan da dođe u Topolu i vidi pozitivan primer, ali i da ohrabri da se pitanje odnošenja smeća poveri privatnim preduzećima.

 Predlog za organizovanje javnih slušanja dobio je podršku zbog koncepta koji obezbeđuje otvorenost javnih slušanja za najširi mogući krug zainteresovanih učesnika, bez političke ostrašćenosti, ali i zbog krajnjeg cilja koji se na taj način želi postići – da se na osnovu ovako prikupljenih informacija, u saradnji sa nadelžnim ministarstvom, pristupi izradi novih zakona u ovoj oblasti, koji bi bili usklađeni kako međusobno, tako i sa drugim zakonima koji su doneti u međuvremenu.

 Odbor je, na predlog predsednika Odbora, saglasno članu 84. stav 3. Poslovnika Narodne skupštine, sa 14 glasova za (jedan član Odbora nije glasao), doneo odluku o održavanju javnih slušanja na temu Sistemska rešenja u životnoj sredini - Srbija 2017-2027 – definisanje problema. Određeno je da će se prvo javno slušanje na ovu temu održati 1. novembra 2016. godine, sa početkom u 11,00 časova, u Maloj sali u Domu Narodne skupštine.

 Druga tačka dnevnog reda **- Predstavljanje mehanizma „Zelena stolica“**

Tanja Petrović, izvršni direktor Mladih istraživača Srbije i Valentina Đureta, koordinator alumni programa iz Beogradskog fonda za političku izuzetnost predstavile su članovima Odbora mehanizam „Zelena stolica“, kao i neformalnu zelenu poslaničku grupu.

U skladu sa Arhuskom konvencijom, koju je Republika Srbija ratifikovala 2009. godine, donošenjem Zakona o potvrđivanju Konvencije o dostupnosti informacija, učešću javnosti u donošenju odluka i pravu na pravnu zaštitu u pitanjima životne sredine, u Poslovnik NS uneta je odredba, na osnovu koje Odbor za zaštitu životne sredine može da omogući prisustvo, odnosno učešće predstavnika građana i udruženja građana na sednici Odbora u raspravi o određenim pitanjima iz oblasti zaštite životne sredine.

Na osnovu ove odredbe, Odbor je ustanovio stalnu „Zelenu stolicu“, na koju na svakoj sednici odbora, uključujući i sednice van sedišta Narodne Skupštine, poziva predstavnike nevladinih organizacija, prema temi koja se na određenoj sednici razmatra.

Navedeno je da je 40 organizacija okupljeno oko mehanizma „Zelena stolica“, koja predstavlja za sada jedini funkcionalni mehanizam koji obezbeđuje građanima, posredstvom organizacija civilnog društva, da na neki način učestvuju, svojim predlozima i sugestijama, u kreiranju politika u oblasti zaštite životne sredine. Zelena stolica je osnovana 2013. godine, odlukom Odbora u tom sazivu, koji je prepoznao potrebu za postojanjem takvog mehanizma i dobro fuknkcioniše. Organizacije pokrivaju manje-više teritoriju cele Srbije, a radi se na proširenju mreže, kako novim organizacijama, tako i ekspertima, koji bi pružili pomoć kako organizacijama, tako i Odboru. Mrežom organizacija koordiniraju tri organizacije i to: Beogradski fond za političku izuzetnost, Centar modernih veština i Mladi istraživači Srbije. Poziv na svaku sednicu Odbora upućuje se koordinatorkama, u isto vreme kada se Saziv dostavlja članovima Odbora, a one ga dalje prosleđuju svim organizacijama članicama ove mreže, a one, u zavisnosti od teme i ekspertize kojom raspolažu, delegiraju svoje predstavnike koji će učestvovati u radu na sednici Odbora. Na sednici Odbora, predstavnici Zelene stolice imaju pravo da učestvuju u diskusiji i prenesu stavove i mišljenja građana, koje predstavljaju. Predstavnici Zelene stolice, koji su prisustvovali sednici Odbora, obaveštavaju i ostale članove mreže o svemu o čemu je na sednici Odbora diskutovano.

Odbor je informisan i o neformalnoj zelenoj poslaničkoj grupi, koja od 2009. godine okuplja, na dobrovoljnoj osnovi, narodne poslanike iz svih poslaničkih grupa koji su zainteresovani za oblast životne sredine. Objašnjeno je da su pozivna pisma za pristupanje neformalnoj zelenoj poslaničkoj grupi dostavljena svim poslaničkim grupama u Narodnoj skupštini. Zelena poslanička grupa organizuje razna stručna predavanja za narodne poslanike, na koja se pozivaju i članovi Odbora. Istaknuto je da je ova neformalna poslanička grupa kompatibilna sa radom Odbora, a putem nje se uključuje veći broj narodnih poslanika, koji nisu članovi Odbora, a zainteresovani su za pitanja iz ove oblasti.

 Treća tačka dnevnog reda – **Razno**

 U diskusiji su učestvovali članovi i zamenici članova Odbora: Nada Lazić, Branislav Blažić, Borka Grubor, Ivana Stojiljković i Miloš Bošković.

 Narodni poslanik Nada Lazić je navela da je bila jedna od koordinatorki Zelene poslaničke grupe u prethodnom sazivu i pozvala sve članove Odbora da se uključe u rad neformalne zelene poslaničke grupe, kao i da pozovu i druge narodne poslanike da se priključe. Predložila je i da se članovi Odbora pretplate na časopis „Ekolist“, kako bi bili u toku sa aktuelnim temama.

 Predsednik Odbora je pozvao da svakoj sednici Odbora prisustvuju i članovi neformalne zelene poslaničke grupe, ali je istakao da ne vidi razlog da bude i član Odbora i član ove poslaničke grupe.

 Narodni poslanik Borka Grubor informisala je Odbor o tome da je, pre više od četiri godine, tačnije u junu 2012. godine, na sajtu Peticije pokrenula peticiju pod nazivom "Zaustavimo ekološko uništenje životne sredine Zajače i okoline". Objasnila je da se u blizini Loznice, na udaljenosti od samo 12 km nalazi malo rudarsko naselje Zajača, koje leži u kotlini reke Štire. Nekada je to bio najveći rudnik antimona u Evropi. Kada je završena eksploatacija rude, krajem prošlog veka, počelo je pretapanje olova iz starih akumulatora koji su dovoženi najviše iz Sombora, ali i iz cele bivše Jugoslavije. Nakon privatizacije rudnika, vlasnik je postao Farmakom i od tada počinje katastrofa za život u tom mestu i okolini. Kapacitet postojećih peći sa 500 tona mesečno podignut je na 2500 tona. Pretapalo se ko zna šta sve i spaljivan je sumnjiv otpad, koji je najviše noću dovožen kamionima. Zatrovani su i vazduh i zemlja i voda i ljudi. Najdrastičniji primer koji govori o poslovanju Farmakoma su rezultati analiza o prisustvu olova u krvi dece svih uzrasta. Više od 80% uzorkovane dece je imalo olova u krvi preko dozvoljene gornje granice (10 mikrograma po decilitru kubnom). Analize je radio Institut za javno zdravlje „Batut" iz Beograda, tri puta. Uporedne analize su rađene i u Sloveniji, neke i u Nemačkoj, gde je potvrđeno isto ili još gore stanje. Najmlađe uzorkovano dete je sa 16 meseci života imalo 16 mikrograma po decilitru kubnom olova u krvi. Meštani Zajače nisu mogli koristiti ni zemlju za sejanje bašte, a vodu ni kao tehničku. Najveći procenat invalida rada u celoj Srbiji je bio upravo iz Zajače. Mnogo mladih ljudi je umrlo od raznih oblika malignih oboljenja. Postoji osnovana sumnja da se u tim pećima u Zajači spaljivao ili pretapao sumnjiv otpad iz najudaljenih delova sveta, pa čak i iz Australije. Stvorena je opasna deponija pored samog regionalnog puta, bez poštovanja ikakvih standarda za odlaganje takvog otpada.

Obavestila je Odbor o tome da je sanacija deponije u toku, da su radovi su počeli u martu ove godine, a da projekat sanacije finansira EU. Vrednost ovog projekta je 1,8 miliona evra. Zbog svega sto se desilo u Zajači i okolini, meštani ovog kraja koriste vodu iz cisterni, koje obezbeđuje lokalna samouprava. Uskoro treba da se pusti u funkciju novoizgrađeni vodovod, koga je finansirala lokalna samouprava uz pomoć Ministarstva finansija. Izrazila je zahvalnost Vladi Republike Srbije na tome što je ovaj problem prepoznat i što se pristupilo njegovom rešavanju.

Ukazala je na još jedan problem nastao skladištenjem više od 70 tona otpadnih cijanidnih soli, zaostalih iz procesa proizvodnje po prestanku rada fabrike auto-traktorskih kočnica u Loznici. U vreme projekta „Očistimo Srbiju“, 2009. godine, ove cijanidne soli su spakovane u metalnu burad, čiji je rok upotrebe istekao, pa postoji opasnost od njihovog kontakta sa okolinom, što predstavlja veliku opasnost po kako životnu sredinu, tako i po zdravlje građana. Informisala je Odbor da je gradonačelnik Loznice Vidoje Petrović uputio Ministarstvu poljoprivrede i zaštite životne sredine molbu da se izvrši uklanjanje ovih opasnih materija iz centra grada Loznice u avgustu ove godine, ali da do danas nije dobio odgovor.

Narodni poslanik Ivana Stojiljković informisala je Odbor o tome da je ministar poljoprivrede i zaštite životne sredine obrazovao Radnu grupu za izradu Predloga uredbe o vrsti, visini i kriterijumima, uslovima i načinu dodele podsticajnih sredstava. Istakla je da je ona jedan od članova ove radne grupe i zamolila članove Odbora da joj dostavite predloge i sugestije koje bi bile od pomoći ovoj radnoj grupi za izradu Predloga uredbe.

 Narodni poslanik Miloš Bošković je postavio pitanje da li je bila praksa Odbora da aktuelizuje neko pitanje, iako nije u njegovoj nadležnosti, kako bi to dovelo do rešavanja problema. Prikazao je Odboru snimak zagađenja smećem reke Južna Morava, koji je snimila ekipa ljudi iz Vranja, koja svake godine pravi snimak spuštajući se niz reku, a problem do sada nije rešen. Predložio je da ih Odbor pozove, kako bi to doprinelo rešavanju ovog problema.

Sednica je zaključena u 12,00 časova.

 SEKRETAR PREDSEDNIK

 Milica Bašić dr Branislav Blažić